क़रीब 20 लाख डॉलर की कोकेन जिस थैले में थी उसपर संयुक्त राष्ट्र का एक चिन्ह था और ये डाक के ज़रिए आया.पुलिस प्रवक्ता पॉल ब्राउन ने कहा कि ऐसा लगता है कि ये थैला गलती से संयुक्त राष्ट्र मुख्यालय भेज दिया गया.उन्होंने बताया कि इस थैले पर कोई नाम और पता नहीं था, हालांकि ये पता लगाया जा सका है कि ये मेक्सिको सिटी से सिनसिनाटी के ज़रिए न्यू यॉर्क भेजा गया.सफ़ेद रंग के इस थैले पर संयुक्त राष्ट्र के चिन्ह के जैसा दिखने वाला ठप्पा लगा था ताकि ये आधिकारिक सामान लगे.लेकिन मशीन से स्कैन किए जाते वक्त सुरक्षाकर्मियों को संदेह हुआ और थैले की जांच की गई.संयुक्त राष्ट्र के एक वरिष्ठ अधिकारी, ग्रेगरी स्टार ने बताया कि थैले के अंदर कॉपियों को ख़ोखला कर उनमें ड्रग्स भरे हुए थे.एफ़पी समाचार एजंसी के मुताबिक ग्रेगरी स्टार ने कहा, “मेरे ख़्याल से इसके पीछे नार्कोटिक्स के तस्करों का हाथ है, वो अमरीका में कुछ भेजने की कोशिश कर रहे होंगे लेकिन उनकी योजना विफ़ल हो गई.”संयुक्त राष्ट्र के प्रवक्ता मार्टिन नेसिर्की ने एपी समाचार एजंसी को बताया कि ये थैला ना तो संयुक्त राष्ट्र और ना ही वहां काम करने वाले किसी भी शख़्स के लिए भेजा गया था.